Staten, kommuner og regioner er blevet enige om, at der skal skrues ned for varmen til 19 grader i alle offentligt bygninger. Sådan lyder det torsdag fra klima-, energi- og forsyningsminister Dan Jørgensen (S) på dagens pressemøde om vinterens energiudfordringer for Danmark. I statens bygninger bliver det et krav at skrue ned til 19 grader - der kan dog være lokale undtagelser. For kommuner og regioner er det en anbefaling. - Situationen er nu så alvorlig, så det er tid til at tage næste skridt, siger Dan Jørgensen. Dertil kommer, at der skal slukkes for  al unødvendig udendørsbelysning på de offentlige bygninger. Det vil blandt andet sige, at der ikke længere skal være udendørs lys på bygninger bare fordi, det ser flot ud. Anbefalingen vil ikke gælde sådan noget som daginstitutioner, plejehjem og hospitaler. Dette skal gælde fra 1. oktober. Private hjem undtages fra krav I første omgang handler anbefalingerne om energiforbruget, primært gas, i statens institutioner. Der vil ikke komme påbud om, hvor varmt danskerne må have det derhjemme til vinter, forsikrer Dan Jørgensen. Der er derimod virksomheder, der allerede har fået at vide, at de kan risikere at få lukket for gassen, hvis der kommer forsyningskrise til vinter. I Tyskland har forbundsregeringen vedtaget en stribe lignende tiltag for at nedbringe energiforbruget. Tyskerne har blandt andet skruet ned for temperaturerne i offentlige bygninger, slukket lys, der oplyser bygninger og monumenter om natten, samt slukket lys i offentlige bygninger uden for åbningstiden.

Referat:
Det bliver et krav at skrue ned for varmen i statens bygninger - og en anbefaling at gøre det i kommuner og regioner.